ОШ „Слободан Бајић Паја“

Сремска Митровица

Дана: 21. марта 2020. год.

**О Б А В Е Ш Т Е Њ Е**

Поштоване колеге.

Данас сам Вам послао други део распореда са извршеним корекцијама. Сада можете имати потпуни увид и попуњавати ЕС- дневник по угледу на најновији распоред часова.

Издавачким кућама *Klett, Novi Logos* и *Freska* послао сам захтев за формирање дигиталних виртуелних одељења и отварање платформе са дигиталним уџбеницима за бесплатно коришћење током ванредног стања.

Овај систем за управљање учењем омогућава: наставницима да формирају виртуелно одељење и организују учење на даљину (задавање домаћих задатака, контролних задатака, писмених задатака и сл.); праћење рада ученика (колико је градива у дигиталном уџбенику пређено, колико задатака је урађено и сл.); рад на свим уређајима: десктоп рачунарима, лаптоповима, таблетима и мобилним телефонима; рад на оперативним системима: *Windows, Android* и *iOS*; рад на свим интернет претраживачима.

Налог није везан за један или два рачунара, као што је то случај са већином осталих платформи. Са било ког рачунара корисник приступа на исти начин.

Након што ме по основу захтева контактирају представници издавачке куће *Klett,*послаће ми упутство шта им од потребних података достављамо ми као школа. Детаљне информације о процедури формирања виртуелних одељења очекујем ускоро и прослеђујем их свим интересентима.

У условима реализације наставе на даљину током ванредног стања, примењује се формативно оцењивање ученика. У редовним условима рада тежиште је било на сумативном оцењивању, најчешће бројчаном. Формативно оцењивање захтева већу креативност ученика и наставника коришћењем електронских мрежа и платформи. Важно је да постоји свакодневна комуникација између Вас и ученицика јер Вам то омогућава да прикупите што више података о томе, како ученици уче и докле су стигли у савладавању градива.

Постоје бројне форме и алати погодни за формативно процењивање рада ученика. То подразумева задатке као што су, на пример: есеји, креирање постера, коришћење електронске поште, виртуелни групни рад, Скајп или Вибер интервјуи, пауер поинт презентације, истраживачки задаци, играње улога у виртуелној учионици, ученички портфолио, сачињавање индивидуалних планова каријерног развоја и слично. Подразумева се да претходно наведено зависи од узраста детета и пазите да одабир и презентација информација буду прилагођени интересима и потребама ученика.

Можете ученицима прослеђивати тестове и контролне вежбе путем друштвених мрежа, електронском поштом или путем платформе, тако да урађене радове ученици могу на исти начин враћати Вама да их прегледате и евентуално оцените.

Коришћењем алата за прављење упитника и квизова можете да креирате мини тест форме са задацима вишеструког избора и кратког одговора. Ово ћу са г-дином Ненадом Папићем покушати да разрадим, када он буде имао више слободног времена, а све у циљу да мотивисаност ученика буде на што вишем нивоу (иначе на одржавању мотивисности ученика инсистира и Школска управа у упитницима, које им шаљем на крају недеље). До сада речено Вам значајно може да олакш вредновање исхода учења.

Један од начина за формативно оцењивање у условима даљинског учења јесте и електронски портфолио (е-портфолио) ученика, који представља збирку ученичких радова, која приказује резултате ученичког постигнућа кроз разне активности у наставном процесу, на пример: есеји, постери, фотографије, видео и аудио записи, уметничка дела, које је креирао ученик.

Завод за вредновање квалитета образовања и васпитања ће у наредном периоду припремити упутство и чек листе, које наставницима могу да помогну да сумирају формативне процене прикупљне у периоду реализације наставе на даљину.

Све формативне оцене и увиди наставника у току имплементације наставе на даљину ће бити искоришћени за сумативно оцењивање на крају наставне године, што сам Вам и послао у прилогу једног од претходних обавештења, под насловом: Остваривање основно-васпитног рада учењем на даљину (тачка 5. Праћење и напредовање ученика).

За ученике, који тренутно нису у могућности да учествују у електронској комуникацији, одељенске старешине су у обавези да обезбеде штампане материјале или коришћење расположивих школских ресурса, попут таблета. Ми за сада имамо једног таквог ученика у млађем школском узрасту.

Гоца ми је сугерисала да појасним структуру оперативног плана школе у делу: Начин праћења напредовања и постигнућа ученика. Доста је о томе већ речено у овом обавештењу. На примерима општег типа то би значило: Увид у радове ученика; вођење бележака, које омогућавају прављење целовите мапе кључних идеја садржаја који се учи; електронска пошта; анализа методом поучавања, која подстиче ученике да слободно и отворено размишљају на одређену тему; урађени домаћи задаци (којима наставник има приступ, нпр. путем мејла); давање упитника ученицима пре и после контролног задатка итд.....

Надам се да сам био од користи, а уколико и нисам, бар Вам нисам учинио никакву штету.

Срдачан поздрав!

Директор: Ђорђе Цвијановић